Diari Oficial de la Generalitat Valenciana


Sumari del DOGV 3163, del 16-01-1998 (1998/330)

ORDRE de 13 de gener de 1998 de la Conselleria de Cultura, Educació i Ciència per la qual es convoquen les ajudes de les accions descentralitzades del Programa Sòcrates de la Unió Europea: Comenius 3.2. Ajudes per a la formació del professorat i personal educatiu i Lingua C. Ajudes per a futurs professors d'idiomes, sol·licitud d'ajudant d'idiomes.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3163

Data del DOGV
:   16-01-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/330


Data del document
:   13-01-1998

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 13 de gener de 1998 de la Conselleria de Cultura, Educació i Ciència per la qual es convoquen les ajudes de les accions descentralitzades del Programa Sòcrates de la Unió Europea: Comenius 3.2. Ajudes per a la formació del professorat i personal educatiu i Lingua C. Ajudes per a futurs professors d'idiomes, sol·licitud d'ajudant d'idiomes. [1998/X330]
  
El Programa Sòcrates va ser aprovat per Decisió 819/95/CE, del Parlament Europeu i del Consell, de 14 de març de 1995 (Diario Oficial de las Comunidades Europeas de 20 d'abril). Vigent fins el final de 1999, és aplicable als 15 estats membres de la Unió Europea, i també a Islàndia, Liechtenstein i Noruega, en el marc de l'Acord sobre l'espai Econòmic Europeu. També s'aplicarà a tots aquells països associats d'Europa central i oriental i Xipre que, en el moment de sol·licitar les ajudes, tinguen signat el corresponent acord de cooperació.
  
El Programa Sòcrates és el programa d'acció de la Unió Europea per a la cooperació transnacional en l'àmbit de l'educació i té el seu fonament jurídic en els articles 126 i 127 del Tractat de la Unió Europea, segons els quals la Comunitat Europea "contribuirà al desenvolupament d'una educació de qualitat" i d'un espai europeu obert de cooperació en matèria d'ensenyament a través d'una sèrie d'accions, que es portaran a terme en estreta col·laboració amb els estats membres.
  
La Comissió Europea efectua anualment, en el Diario Oficial de las Comunidades Europeas, l'anunci públic de les ajudes concedides en el marc del Programa Sòcrates. La Guia del Candidat, publicada també per la Comissió Europea, conté la informació sobre els procediments de sol·licituds, data límit de presentació de sol·licituds i els criteris que caldrà considerar durant el procés de selecció, distingint la pròpia Comissió entre criteris d'elegibilitat i criteris i prioritats de selecció per a percebre l'ajuda.
  
En les accions descentralitzades, els estats membres podran aplicar criteris addicionals que s'adapten a les necessitats del país.
  
En conseqüència, l'Ordre Ministerial de 30 de desembre de 1996 (BOE del 10-01-97), en el marc establit per la Comissió Europea per a cada una de les accions, estableix les normes generals a què s'hauran d'atenir les convocatòries específiques d'ajudes de les mencionades accions descentralitzades que hauran de publicar en els seus respectius diaris oficials les comunitats autònomes amb ple exercici de les competències educatives.
  
Per tot això, i d'acord amb l'article 35 de la Llei 5/1983, de 30 de desembre, del Govern Valencià,
  
ORDENE:
  
Primer. Convocatòria
  
Convocar les ajudes de les accions descentralitzades del Programa Sòcrates de la Unió Europea següents : "Comenius 3.2. Ajudes per a la formació del professorat i personal educatiu" i "Lingua C. Ajudes per a futurs professors d'idiomes, sol·licitud d'ajudant d'idiomes", i aprovar les bases per les quals es regirà esta convocatòria, que s'inclouen com a annexos d'esta ordre.
  
Segon. Finançament
  
El finançament es realitzarà segons els criteris que figuren en la mencionada Ordre Ministerial de 30 de desembre de 1996 (BOE del 10-01-97).
  
Tercer. Comissió de Selecció
  
1. Per a portar a terme l'estudi de les sol·licituds d'ajudes de les diferents accions previstes en esta ordre, es constituirà una comissió formada per:
  
President: - el director general d'Ordenació i Innovació Educativa i Política Lingüística o persona en qui delegue.
  
Vocals: - els sotsdirectors d'Educació de les tres direccions territorials de Cultura i Educació, o les persones designades a l'efecte pel director territorial corresponent.
  
- un inspector d'Educació designat pel director general d'Ordenació i Innovació Educativa i Política Lingüística.
  
- un director o assessor de CEFIRE de cada una de les tres províncies, designats pel director general d'Ordenació i Innovació Educativa i Política Lingüística.
  
Secretari: - un funcionari del Servei de Programes d'Innovació i Suport Escolar de la Direcció General d'Ordenació i Innovació Educativa i Política Lingüística.
  
2. La Comissió de Selecció ajustarà la seua actuació al que disposen els articles 22 i següents de la Llei de Règim Jurídic de les Administracions Públiques i del Procediment Administratiu Comú.
  
3. Dita Comissió tindrà facultats per a resoldre tots els dubtes relacionats amb el procés de selecció i podrà mantenir entrevistes amb els sol·licitants quan ho considere necessari.
  
4. La Comissió de Selecció podrà consultar tècnics especialitzats, a l'únic efecte de col·laborar en la valoració de les sol·licituds.
  
5. Estudiades les sol·licituds, la Comissió de Selecció elevarà proposta a la Direcció General d'Ordenació i Innovació Educativa i Política Lingüística per a la seua aprovació.
  
Quart. Permisos i llicències
  
Les persones beneficiàries de les ajudes a què es refereix esta ordre, per a realitzar les activitats corresponents, hauran de comptar prèviament amb els permisos previstos en la legislació vigent.
  
DISPOSICIONS FINALS
  
Primera
  
Es delega en la Direcció General d'Ordenació i Innovació Educativa i Política Lingüística la facultat de resoldre la convocatòria, i se l'autoritza a adoptar les mesures que calga per al compliment i desenrotllament d'esta ordre i resoldre totes les incidències que es plantegen en la seua interpretació i execució.
  
Segona
  
Esta ordre entrarà en vigor l'endemà de la seua publicació en el Diari Oficial de la Generalitat Valenciana.
  
Contra esta ordre, que esgota la via administrativa, es podrà interposar recurs contenciós administratiu davant el Tribunal Superior de Justícia de la Comunitat Valenciana en el termini de dos mesos, comptats a partir de l'endemà de la seua publicació en el Diari Oficial de la Generalitat Valenciana, amb la comunicació prèvia a la Conselleria de Cultura, Educació i Ciència, conforme disposen l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i els articles 57 i 58 de la Llei Reguladora de la Jurisdicció Contenciosa Administrativa.
  
València, 13 de gener de 1997
  
EL conseller de Cultura, Educació i Ciència,
  
FRANCISCO E. CAMPS ORTIZ
  
Annex I
  
"Comenius Acció 3.2". Beques individuals de participació en activitats i cursos de formació contínua europea".
  
Primera. Objectiu
  
En el marc de l'Acció 3 de Comenius, que promou l'actualizació i la millora de les competències del personal educatiu, l'Acció 3.2 està destinada a afavorir la participació en cursos de formació contínua del mencionat personal dins de projectes transnacionals, oferint l'oportunitat de comprovar el contingut , la qualitat i la viabilitat dels mòduls i materials de formació contínua desenrotllats en l'Acció 3.1. de Comenius.
  
Els detalls sobre tots els cursos que poden beneficiar-se del finançament en el marc de l'Acció 3.2 de Comenius es fan públics en un "Catàleg de Cursos" actualitzat i publicat cada dos anys. Esta convocatòria recull dos catàlegs diferents, atenent a les dates de realització de cursos i activitats. El primer catàleg inclou els cursos i activitats que es realitzaran entre l'1 de juliol i el 31 de desembre de 1998. El segon catàleg els que es realitzaran entre l'1 de gener de 1999 i el 30 de juny de 1999 i, en funció d'això, dos dates de presentació de sol·licituds, arreplegades en la base cinquena d'esta ordre.
  
Els catàlegs dels cursos es faran públics en els taulers d'anuncis de la Conselleria de Cultura, Educació i Ciència, de les direccions territorials de Cultura i Educació i dels CEFIRE. També es podran consultar en Internet:
  
http://europa.eu.int/en/comm/dg22/socrates/comenius/index.html
  
Segona. Quantia de les ajudes
  
Dins l'Acció Comenius 3.2, s'ofereixen ajudes per part de la Comissió Europea, a través de l'Agència Nacional Sòcrates, que seran de fins 1.500 ecus, per a contribuir a cobrir les despeses de viatge, dietes o altres despeses, en especial les taxes d'inscripció pagades pels participants que assistisquen a cursos de formació contínua europea. La quantitat atorgada dependrà de la naturalesa i de la duració del curs i també de les despeses de viatge.
  
Tercera. Requisits dels candidats i de les candidates
  
1. Pertànyer a una de les categories de personal corresponent a l'activitat/curs de formació contínua específic a què sol·liciten l'ajuda.
  
2. Realitzar la seua activitat en l'àmbit de competències de la Comunitat Valenciana.
  
Quarta. Documentació que cal presentar
  
a) El formulari de sol·licitud A que s'adjunta a aquest annex I, que es completarà amb la documentació facilitada a l'efecte per la Conselleria de Cultura, Educació i Ciència, les direccions territorials de Cultura i Educació i els CEFIRE. Es podran sol·licitar fins un màxim de tres cursos. Per a cada un d'ells es presentarà un formulari.
  
b) Document acreditatiu de la personalitat del sol·licitant.
  
c) Acreditació de la competència lingüística operativa en la llengua de treball del curs.
  
d) Projecte sobre les estratègies per a difondre els resultats obtinguts en l'activitat o en el curs corresponent.
  
e) Declaració jurada de no haver rebut cap ajuda comunitària amb anterioritat.
  
f) En el seu cas, certificació oficial de la minusvalidesa al·legada
  
g) Relació numerada dels documents que aporta. Es valorarà només allò que s'acredite documentalment.
  
Cinquena. Termini i forma de presentació de les sol·licituds
  
1. Termini de presentació de sol·licituds:
  
- 2 de febrer de 1998 per a les activitats i cursos que es realitzen entre l'1 de juliol i el 31 de desembre de 1998 (catàleg 1).
  
- 1 de juliol de 1998 per a las activitats i cursos que es realitzen entre l'1 de gener de 1999 i el 30 de juny de 1999 (catàleg 2, que es farà públic a partir de febrer).
  
2. Les sol·licituds s'adreçaran a la Conselleria de Cultura, Educació i Ciència, Direcció General d'Ordenació i Innovació Educativa i Política Lingüística, av. de Campanar, 32, 46633 -València.
  
Les sol·licituds es presentaran en el Registre General de la Conselleria de Cultura, Educació i Ciència, av. Campanar 32 - 46801 València, o per qualsevol de les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú. Cas que s'opte per presentar les sol·licituds en una oficina de correus es farà en un sobre obert perquè la sol·licitud siga segellada i datada pel funcionari de correus abans de ser certificada. Els participants que no presenten directament la sol·licitud en el Registre General de la Conselleria de Cultura, Educació i Ciència, hauran de comunicar per fax el lloc de presentació a la Direcció General d'Ordenació i Innovació Educativa i Política Lingüística, (fax 30 5563645).
  
Sisena. Selecció de candidats i candidates
  
Totes les sol·licituds seran baremades conforme al perfil definit en cada curs, que serà excloent, i atenent els següents criteris:
  
1. Criteris prioritaris. Tindran prioritat els candidats i les candidates:
  
a) que no hagen tingut una ajuda comunitària anteriorment.
  
b) que tinguen una bona competència lingüística operativa en la llengua de treball del curs.
  
c) persones amb algun tipus de minusvalidesa.
  
2: Criteris addicionals:
  
Adequació i viabilitat del projecte presentat per a la difusió de l'experiència: fins 5 punts
  
b) Relació directa de les funcions professionals que realitza el candidat o la candidata amb el tema del curs sol·licitat: fins 3 punts
  
c) Centres situats en zones rurals o desfavorides per diverses raons socioeconòmiques 1 punt
  
d) Centres que integren alumnes amb necessitats educatives especials: 1 punt
  
Setena. Resolució de la convocatòria
  
1. Elevada la proposta dels seleccionats i seleccionades per la Comissió de Selecció, la Direcció General d'Ordenació i Innovació Educativa i Política Lingüística, aprovarà la relació provisional dels candidats i candidates seleccionats i la farà pública dins del mes següent a la finalització del termini de presentació de sol·licituds, en els taulers d'anuncis de la Conselleria de Cultura, Educació i Ciència, de les direccions territorials de Cultura i Educació i dels CEFIRE.
  
2. Publicada la relació provisional, s'obrirà un termini de 10 dies naturals per a reclamar. Estudiades les reclamacions, la Comissió de Selecció elevarà proposta al director general d'Ordenació i Innovació Educativa i Política Lingüística, que resoldrà la convocatòria per delegació del conseller de Cultura, Educació i Ciència
  
3. La Direcció General d'Ordenació i Innovació Educativa i Política Lingüística publicarà en els taulers d'anuncis de la Conselleria de Cultura, Educació i Ciència, de les direccions territorials de Cultura i Educació i dels CEFIRE la relació definitiva de les sol·licituds baremades i la comunicarà a l'Agència Nacional Sòcrates que farà la selecció atenent la quota establida per comunitats autònomes.
  
4. La selecció definitiva dels candidats i candidates serà publicada en el Diari Oficial de la Generalitat Valenciana.
  
Vuitena. Acceptacions i renúncies
  
En els vint dies naturals següents a la publicació en el Diari Oficial de la Generalitat Valenciana de la selecció definitiva, les persones seleccionades hauran de comunicar a la Direcció General d'Ordenació i Innovació Educativa i Política Lingüística la seua acceptació o renúncia, fent constar, en el seu cas, qualsevol canvi en les seues dades o en les de l'activitat sol·licitada.
  
Cas de no rebre cap notificació per part de la persona beneficiària en el termini indicat, s'entendrà que renuncia a l'ajuda.
  
Novena. Justificació i percepció de l'ajuda
  
1. L'Agència Nacional Sòcrates enviarà un contracte a les persones beneficiàries, que el tornaran signat a la mateixa Agència Nacional Sòcrates.
  
2. El pagament de l'import de l'ajuda es farà als interessats per part de l'Agència Nacional Sòcrates.
  
3. Les persones beneficiàries de l'ajuda estaran obligades a:
  
a) Comunicar, en el seu cas, l'obtenció de subvencions o ajudes per a la mateixa finalitat de qualsevol administració o ens públics o privats nacionals o internacionals.
  
b) Sotmetre's a les actuacions de control financer que corresponguen i a les de comprovació que puguen efectuar la Conselleria de Cultura, Educació i Ciència, l'Agència Nacional Sòcrates i les instàncies comunitàries competents.
  
c) Justificar la correcta inversió de l'ajuda rebuda, enviant la memòria econòmica (acompanyada dels justificants originals corresponents) a l'Agència Nacional Sòcrates, carrer Bravo Murillo 38, 28649 Madrid, conforme als termes i terminis fixats en el contracte corresponent
  
d) Enviar a la Direcció General d'Ordenació i Innovació Educativa i Política Lingüística dins dels 20 dies següents a la finalització de les activitats:
  
Una memòria pedagògica.
  
Còpia de la memòria econòmica
  
Fotocòpia compulsada del certificat d'assistència al curs en què s'especifiquen les dates de realització i el nombre d'hores lectives,
  
4. La falta de justificació de l'ajuda percebuda, segons disposa la convocatòria, comportarà el reintegrament de la quantitat no justificada i dels interessos de demora, sense perjudici de les responsabilitats administratives en què poguera incórrer la persona beneficiària conforme disposen la vigent Llei General Pressupostària i la normativa comunitària.
  
Deu. Retirada de documents
  
Una vegada publicada la resolució definitiva i finalitzats els terminis per a la interposició de recursos les persones interessades o autoritzades disposaran de tres mesos per a poder retirar de la Direcció General d'Ordenació i Innovació Educativa i Política Lingüística la documentació presentada.
  
Model A
  
Comenius 3.2
  
Formulari de sol·licitud
  
I. Informació personal
  
Cognoms
  
Nom DNI
  
Càrrec que ocupa en l'actualitat
  
Unitat administrativa/Centre Codi
  
Adreça
  
Localitat i codi postal
  
Telèfon telefax
  
Adreça particular
  
Localitat i codi postal
  
Telèfon particular
  
Data naixement
  
II. Coneixement d'idiomes
  
Idiomes Nivell de coneixements
  
 Molt bo Bo Escàs
  
III. Informació professional.
  
Formació inicial:
  
¿Quines són les seues funcions principals en relació amb el curs sol·licitat-
  
¿Heu rebut cap ajuda comunitària amb anterioritat- Si la resposta és afirmativa, per favor, indiqueu el país i l'any
  
(Data) (Signatura)
  
CONSELLERIA DE CULTURA, EDUCACIÓ I CIÈNCIA. Direcció General d'Ordenació i Innovació Educativa i Política Lingüística. Av. Campanar, 32. 46884 València.
  
Annex II
  
"Lingua, Acció C". Ajudanties per a futurs professors de llengües
  
A) Ajudanties per a futurs professors de llengües
  
B) Sol·licitud d'ajudant de llengües
  
Primera. Objectiu i duració
  
L'acció Lingua C té per objecte:
  
\* brindar als futurs professors d'idiomes la possibilitat d'enriquir els seus coneixements sobre les llengües estrangeres, diferents països europeus i diferents sistemes educatius;
  
\* brindar als alumnes la possibilitat d'actualitzar i ampliar els seus coneixements lingüístics a través de l'adquisició o millora de la seua competència en la llengua de l'ajudant, l'augment de la seua motivació per aprendre llengües en general i afavorir el seu interès pel país del qual procedeix l'assistent.
  
Les persones seleccionades passaran, en qualitat de "ajudanties Lingua" un període de pràctiques, comprés entre tres i vuit mesos, en un centre d'acollida en un país participant diferent del seu.
  
Segona. Quantia de les ajudes
  
Dins d'esta acció s'ofereixen ajudes de la Comissió Europea a través de l'Agència Nacional Sòcrates, que consistiran en el reembossament de les despeses de viatge. També percebran les mensualitats corresponents, segons el país de destinació, conforme als imports que s'indiquen a continuació:
  
- Alemanya: 671 ecus
  
- Àustria: 696 ecus
  
- Bèlgica. 597 ecus
  
- Dinamarca: 719 ecus
  
- Finlàndia: 678 ecus
  
- França: 663 ecus
  
- Grècia: 550 ecus
  
- Irlanda: 521 ecus
  
- Islàndia: 628 ecus
  
- Itàlia: 500 ecus
  
- Noruega: 726 ecus
  
- Països Baixos: 611 ecus
  
- Portugal: 500 ecus
  
- Regne Unit: 609 ecus
  
- Suècia: 700 ecus
  
Tercera. Requisits dels candidats i de les candidates
  
A) Ajudanties per a futurs professors de llengües.
  
1. Podran presentar sol·licitud els qui tinguen la nacionalitat espanyola, hagen cursat o estiguen cursant estudis en les universitats de la Comunitat Valenciana, i acrediten el compliment dels següents requisits:
  
1.1. En el moment de presentar la seua candidatura han de tenir un títol que els habilite com a professors d'idiomes, o seguir els estudis que preparen per a això, i no haver treballat com a professor/a de la llengua corresponent.
  
1.2. En el moment de la incorporació al centre en què faran la seua activitat, han de tenir la qualificació necessària per a ensenyar una llengua estrangera en els centres d'ensenyament reconeguts a Espanya, o haver acabat almenys dos anys d'estudis d'ensenyament superior que done accés a la carrera de professor d'idiomes.
  
B) Sol·licitud d'ajudant de llengües
  
Podran participar en aquest programa els centres públics i privats de la Comunitat Valenciana que impartisquen els ensenyaments següents:
  
Educació Primària, Educació Secundària Obligatòria, Batxillerat, BUP, COU, Formació Professional, Cicles Formatius de Formació Professional Específica, Educació Especial, Ensenyaments Artístics, Educació d'Adults i Escoles Oficials d'Idiomes
  
Quarta. Documentació que cal presentar
  
A) Ajudanties per a futurs professors de llengües
  
a) Formulari segons el model A que figura a continuació d'aquest annex II, acompanyat de la documentació facilitada a l'efecte per la Conselleria de Cultura, Educació i Ciència, les direccions territorials de Cultura i Educació i els CEFIRE.
  
b) Document que acredite la personalitat del sol·licitant.
  
c) Certificació acadèmica d'estudis (original o fotocòpia compulsada) en què consten les qualificacions obtingudes.
  
d) Declaració jurada, o promesa, de no haver treballat com a professor de la llengua corresponent.
  
e) Relació numerada dels documents que aporta. Es valorarà només allò que s'acredite documentalment.
  
B) Sol·licitud d'ajudant de llengües
  
Els centres escolars que desitgen rebre un ajudant de llengües, hauran de presentar:
  
a) El formulari B que figura a continuació d'aquest annex II, que es completarà amb la documentació facilitada a l'efecte per la Conselleria de Cultura, Educació i Ciència, les direccions territorials de Cultura i Educació i els CEFIRE (original i dos còpies).
  
b) Pla de treball detallat on es precisen els resultats prevists durant el període d'ajudantia en cada àrea del programa, que es podran referir a les activitats que s'espera que realitze en els àmbits següents:
  
- Seguiment especial de l'alumnat amb dificultats en llengües estrangeres.
  
- Difusió de la informació sobre la situació sociocultural del país d'origen de l'ajudant.
  
- Producció de material didàctic.
  
- Utilització de les noves tecnologies en l'ensenyament de llengües estrangeres.
  
- Suport a projectes Comenius o Lingua en els quals participe el centre d'acollida.
  
- Ajuda per a la preparació o posada en funcionament de projectes Comenius o Lingua entre el centre de acollida i un centre del país d'origen de l'ajudant.
  
c) Nomenament d'un professor tutor que realitzarà el seguiment i la supervisió de l'ajudant i serà la persona que li farà de contacte durant tota la duració de l'ajudantia.
  
d) Relació numerada dels documents que aporta. Es valorarà només allò que s'acredite documentalment.
  
Cinquena. Forma i termini de presentació de les sol·licituds
  
1. El termini de presentació de sol·licituds finalitza el 2 de febrer de 1998.
  
2. Les sol·licituds es dirigiran a la Conselleria de Cultura, Educació i Ciència, Direcció General d'Ordenació i Innovació Educativa i Política Lingüística, av. Campanar, 32 - 46863 València.
  
Les sol·licituds es presentaran en el Registre General de la Conselleria de Cultura, Educació i Ciència , av. Campanar 32 - 46396 València, o per qualsevol de les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú. Cas que s'opte per presentar les sol·licituds en una oficina de correus es farà en un sobre obert perquè la sol·licitud siga segellada i datada pel funcionari de correus abans de ser certificada. Els participants que no presenten directament la sol·licitud en el Registre General de la Conselleria de Cultura, Educació i Ciència, hauran de comunicar per fax el lloc de presentació a la Direcció General d'Ordenació i Innovació Educativa i Política Lingüística, (fax 50 0701983).
  
Sisena . Selecció de les sol·licituds
  
Les sol·licituds seran baremades conforme als següents criteris:
  
1. Criteris prioritaris.
  
Es concedirà prioritat a les candidatures que presenten les condicions següents:
  
a) Es referisquen a l'ensenyament de les llengües menys difoses i menys ensenyades de la Unió Europea.
  
b) Incloguen la utilització de les noves tecnologies didàctiques de l'ensenyament a distància.
  
c) Suposen una ajuda a les persones menys afavorides.
  
d) Impliquen un suport particular a persones amb dificultats per a l'aprenentatge de llengües estrangeres.
  
e) No hagen rebut ajuda comunitària anteriorment
  
2. Criteris addicionals
  
2.1. Ajudanties per a futurs professors de llengües
  
a) Formació acadèmica fins 3 punts.
  
a.1. Expedient acadèmic en el títol al·legat
  
Puntuació mitjana de 8,50 a 10,00 1 punt
  
Puntuació mitjana de 6,00 a 8,49 0,5 punts
  
a.2. Doctorat i premis extraordinaris.
  
Títol de doctor 0,5 punts
  
Premi extraordinari del doctorat 1 punt
  
Premi extraordinari en la titulació al·legada 0,5 punts
  
a.3. Altres titulacions universitàries de caràcter oficial no al·legades com a requisit:
  
Titulacions de primer cicle 0,5 punts
  
Titulacions de segon cicle 1 punt
  
a.4. Titulacions d'ensenyaments d'idiomes.
  
Cicle mitjà de l'Escola Oficial d'Idiomes
  
o equivalent 0,5 punts
  
Cicle superior de l'Escola Oficial d'Idiomes
  
o equivalent 1 punt
  
a.5. Títol d'especialització didàctica
  
o equivalent 0,5 punts
  
b) Altres mèrits.
  
b.1. Per cursos de formació en relació amb l'activitat docent que es farà en el futur, organitzats o homologats per l'administració educativa 0,1 p. per cada 10 hores
  
màxim 3 punts
  
b.2. Per publicacions fins a 1 punt
  
b.3. Estar inscrit en la borsa de treball de la Conselleria de Cultura, Educació i Ciència 1 punt
  
b.4. Participar en un curs d'especialització en llengües estrangeres realitzat per la Conselleria de Cultura, Educació i Ciència
  
 1,5 punts
  
2.2. Sol·licitud d'ajudant de llengües
  
a) Valoració del pla de treball presentat pel
  
centre fins a 7 punts
  
b) Centres situats en zones rurals o desfavorides
  
per diverses raons socioeconòmiques 1 punt
  
c) Centres que impartisquen ensenyaments
  
obligatoris 1 punt
  
d) Centres que integren alumnes amb necessitats
  
educatives especials 1 punt
  
Setena. Resolució de la convocatòria
  
1. Elevada la proposta de seleccionats per la Comissió de Selecció, la Direcció General d'Ordenació i Innovació Educativa i Política Lingüística, aprovarà la relació provisional de les candidatures seleccionades i la farà pública dins del mes següent a la finalització del termini de presentació de sol·licituds, en el tauler d'anuncis de la Conselleria de Cultura, Educació i Ciència, de les direccions territorials de Cultura i Educació i dels CEFIRE, en què es farà constar:
  
a) Relació de sol·licituds seleccionades.
  
b) Relació de suplents per ordre de puntuació.
  
c) Relació de sol·licituds excloses especificant la causa.
  
2. Publicada la relació provisional, s'obrirà un termini de 10 dies naturals per a reclamar. Després d'estudiar les reclamacions per la Comissió de Selecció, esta elevarà proposta al director general d'Ordenació i Innovació Educativa i Política Lingüística, que resoldrà per delegació del conseller de Cultura, Educació i Ciència
  
3. La resolució definitiva de centres i ajudants seleccionats en la Comunitat Valenciana, serà publicada en el Diari Oficial de la Generalitat Valenciana i comunicada a l'Agència Nacional Sòcrates. L'adjudicació definitiva dels candidats i de les candidates i dels centres es farà a Brussel·les atenent les peticions realitzades des dels diferents estats membres. Posteriorment, serà la Agència Nacional Sòcrates la que notificarà les adscripcions.
  
4. Cas de produir-se renúncia a alguna plaça d'ajudantia o a rebre ajudant, estes, podran ser adjudicades als suplents, persones o centres, respectivament, que tinguen els requisits necessaris.
  
Vuitena. Justificació i percepció de l'ajuda
  
1. L'Agència Nacional Sòcrates enviarà un contracte als beneficiaris que el tornaran signat a la mencionada Agència Nacional Sòcrates.
  
2. El pagament de l'import de l'ajuda es farà als interessats per part de l'Agència Nacional Sòcrates.
  
3. Els beneficiaris de l'ajuda estaran obligats a:
  
A) Ajudanties per a futurs professors de llengües
  
a) Comunicar, en el seu cas, l'obtenció de subvencions o ajudes per a la mateixa finalitat de qualsevol administració o ens públics o privats nacionals o internacionals.
  
b) Sotmetre's a les actuacions de control financer que corresponguen i a les de comprovació que puguen efectuar la Conselleria de Cultura, Educació i Ciència, l'Agència Nacional Sòcrates i les instàncies comunitàries competents.
  
c) Justificar la correcta inversió de l'ajuda rebuda, enviant la memòria econòmica (acompanyada dels justificants originals corresponents) a l'Agencia Nacional Sòcrates, c/ Bravo Murillo, 38 - 28457 Madrid, en els termes i terminis fixats al contracte corresponent.
  
d) Enviar a la Direcció General d'Ordenació Educativa i Política Lingüística, com a màxim 20 dies després de la finalització de les activitats:
  
Una memòria pedagògica.
  
Còpia de la memòria econòmica.
  
B) Sol·licitud d'ajudant de llengües
  
a) Comunicar, en el seu cas, l'obtenció de subvencions o ajudes per a la mateixa finalitat de qualsevol administració o ens públics o privats nacionals o internacionals.
  
b) Els centres que reben un ajudant hauran de comunicar a la Direcció General d'Ordenació i Innovació Educativa i Política Lingüística que l'ajudant s'ha incorporat al centre, les activitats que té previst realitzar, i també qualsevol dada que, segons el parer del claustre puga ser d'interès. Igualment el centre ha de procurar la col·laboració necessària per a l'adequada acomodació dels ajudants de llengües.
  
c) Quan finalitze el període d'ajudantia, el centre haurà de trametre a la Direcció General d'Ordenació i Innovació Educativa i Política Lingüística una memòria en què farà constar una valoració del treball de l'ajudant
  
d) Sotmetre's a les actuacions de comprovació que puguen efectuar la Conselleria de Cultura, Educació i Ciència, l'Agència Nacional Sòcrates i les instàncies comunitàries competents.
  
4. La falta de justificació de l'ajuda percebuda, conforme disposa la convocatòria, comportarà el reintegrament de la quantitat no justificada, i dels interessos de demora, sense perjudici de les responsabilitats administratives en què poguera incórrer segons disposa la vigent Llei General Pressupostària i la normativa comunitària.
  
Novena. Retirada de documentació
  
Una vegada publicades les resolucions definitives i finalitzats els terminis per a la interposició de recursos, les persones interessades o autoritzades, disposaran de tres mesos per a poder retirar de la Direcció General d'Ordenació i Innovació Educativa i Política Lingüística la documentació presentada.
  
Model A
  
Lingua. C
  
Formulari de sol·licitud d'ajudanties
  
per a futurs professors de llengües
  
I. Informació personal.
  
Cognoms
  
Nom DNI
  
Adreça particular
  
Localitat i codi postal
  
Telèfon Fax
  
Data de naixement
  
II. Informació professional.
  
Formació inicial
  
Ocupació actual
  
(Data) (Signatura)
  
CONSELLERIA DE CULTURA, EDUCACIÓ I CIÈNCIA. Direcció General d'Ordenació i Innovació Educativa i Política Lingüística. Av. Campanar, 32. 46425 València.
  
Model B
  
Lingua. C
  
Formulari de sol·licitud d'ajudant de llengües
  
Dades del centre
  
Nom codi
  
Adreça
  
C. Postal Localitat
  
Província Tel. Fax
  
e-mail
  
director /directora del centre DNI
  
Tutor/tutora de l'ajudant DNI
  
Càrrec
  
Ensenyaments que s' imparteixen al centre:
  
Participa el centre en cap programa europeu-
  
 Sí [ ] No [ ]
  
En cas afirmatiu, per favor, indiqueu en quin-
  
CONSELLERIA DE CULTURA, EDUCACIÓ I CIÈNCIA. Direcció General d'Ordenació i Innovació Educativa i Política Lingüística. Av. Campanar, 32. 46951 València.